Jurnal Kinabalu Edisi Khas, 351-381, 2018 E-ISSN 2600-867X© Ramli Dollah, Eko Priytno Joko, Nordin Sakke, Suhaimi Salleh & Mohammad Faizal Rashid HUBUNGAN PERSEKUTUAN-NEGERI DI SABAH PASCA PRU14: PROSPEK, ISU DAN CABARAN FEDERAL-STATE RELATIONS IN SABAH POST GE14: PROSPECTS, ISSUES AND CHALLENGES RAMLI DOLLAH1 EKO PRIYTNO JOKO2 NORDIN SAKKE3 SUHAIMI SALLEH4 MOHAMMAD FAIZAL RASHID5 Fakulti Kemanusiaan, Seni dan Warisan, Universiti Malaysia Sabah, Jalan UMS, 88400 Kota Kinabalu, Sabah ramlid@ums.edu.my; dinums@ums.edu.my; ABSTRAK Sejak pembentukan Persekutuan Malaysia pada 16 September 1963 sehingga Pilihan Raya Umum Ke-14 (PRU-14) pada 2018, ramai yang melihat bahawa kerajaan pusat di bawah pentadbiran Barisan Nasional (BN) cuba menggunakan segala mekanisme yang ada untuk mewujudkan kawalan yang ketat ke atas negeri. Dalam masa yang sama berusaha untuk menumpukan kuasa di Kuala Lumpur/Putrajaya. Oleh itu, artikel ini cuba untuk melihat perkembangan pasca PRU-14 di Malaysia dengan menumpukan kepada hubungan negeri Sabah dan Persekutuan. Selain daripada beberapa isu hangat yang mendominasi hubungan persekutuan-negeri sejak beberapa dekad di bawah pentadbiran BN, para penulis menghujahkan bahawa terdapat beberapa isu lain yang perlu diberikan perhatian dalam memastikan kelangsungan pemerintahan negeri di bawah gabungan Parti Warisan Sabah (PWS)-Pakatan Harapan (PH)-UPKO (PWS-PH-UPKO). Dalam hal ini, para penulis berhujah bahawa, berdasarkan kepada pengalaman PRU-14, kelangsungan Kerajaan Negeri ditentukan oleh dua faktor utama; luaran dan dalaman. Faktor luaran merujuk kepada bagaimana dasar-dasar yang dijalankan oleh Kerajaan Pusat mempengaruhi persepsi rakyat kepada pentadbiran kerajaan negeri. Manakala, faktor dalaman merujuk kepada sejauh mana kerajaan negeri berjaya melaksanakan dasar-dasar yang memberi kesan kepada penduduk negeri Sabah. Oleh itu, artikel ini menghujahkan bahawa cabaran lebih besar menanti dalam hubungan negeri-persekutuan pasca PRU- 14 terutamanya dalam memastikan kelangsungan pemerintahan di peringkat negeri dan persekutuan. Kata kunci: Negeri, persekutuan, Sabah, kelangsungan, Malaysia.
ABSTRACT Since the establishment of the Federation of Malaysia on September 16, 1963 until the 14th General Election (GE-14) in 2018, many see that the federal government under the Barisan Nasional (BN) administration had used all available mechanisms to control over the state and at the same time was working to concentrate power to Kuala Lumpur/Putrajaya. Therefore, this paper attempts to investigate the post GE-14 development in Malaysia with particular attention on the relations between Sabah and the Federal Government. This paper argues that, in addition to the ongoing issues that dominated federal-state relations for several decades since BN's rules in Sabah, there are several other issues that need to be addressed to ensure the survival of the current state government under the Parti Warisan Sabah (PWS)-Pakatan Harapan (PH)-UPKO (PWS-PH-UPKO) coalition. In this regard, the authors argue that, based on GE-14 experience, the survival of state government was largely determined by two major factors, external and internal. The external factor refers to how the policies implemented by the federal government are impacting on the perception of Sabahan towards the state government. Meanwhile, the internal factor refers to how effective the state government is in implementing policies that cater for the needs of Sabahans. Hence, this paper argues that post GE-14, greater challenges await the state-federal relations particularly in ensuring the survival of the state and federal governments. Keywords: State, federal, Sabah, survival, Malaysia. PENGENALAN Salah satu ciri penting politik yang berlaku dalam sistem berkerajaan di Malaysia adalah dengan memahami hubungan negeri-persekutuan. Dalam konteks politik negeri Sabah, hubungan negeri- persekutuan ini merupakan antara isu yang penting untuk dibincangkan kerana ia memberi kesan yang sangat besar kepada keadaan politik yang berlaku di negeri Sabah. Jelasnya, negeri Sabah pernah berada di bawah pentadbiran kerajaan pembangkang, iaitu tidak selari dengan kerajaan pusat di Kuala Lumpur/Putrajaya. Situasi ini menimbulkan kesan yang amat besar kepada sosio- ekonomi, pembangunan dan beberapa isu penting lain di negeri Sabah. Oleh itu, sepanjang hampir 60 tahun politik Malaysia, buat pertama kalinya kerajaan persekutuan di bawah 352
pentadbiran Barisan Nasional (BN) yang di dominasi oleh UMNO kalah dalam PRU-14 pada tahun 2018 kepada Pakatan Harapan (PH). Perubahan kerajaan ini memberikan makna besar kepada politik Malaysia terutamanya dalam memahami isu kelangsungan pemerintah dalam hubungan negeri- pusat. Oleh itu, makalah ini membincangkan hubungan persekutuan-negeri Sabah pasca UMNO di negeri Sabah dengan memberikan beberapa tumpuan antaranya adalah melihat kepada peranan bentuk kerajaan di Malaysia dan isu-isu yang berbangkit dalam hubungan persekutuan negeri. Dalam hal ini, penulis melihat bahawa hubungan pusat-negeri ini sangat berkait rapat di mana kegagalan kerajaan pusat melaksanakan dasar di peringkat nasional bakal memberikan kesan yang besar kepada hubungan dan kelangsungan pemerintahan di peringkat negeri. Sistem Kerajaan Persekutuan (Federalism) Dalam memahami hubungan persekutuan-negeri di Malaysia, ia tidak akan difahami tanpa memberikan perhatian kepada sistem kerajaan persekutuan yang dipraktikkan di Malaysia. Ini kerana, sistem kerajaan persekutuan menyediakan kerangka berguna dalam memahami hubungan persekutuan- negeri ini. Hakikatnya, dalam memahami sistem berkerajaan dan bernegara, ia digambarkan dengan satu struktur yang sesuai untuk keamanan, kerjasama dan kepentingan bersama. Salah satu kaedah untuk mencapai matlamat ini adalah melalui kerajaan Persekutuan (Harding & Chin, 2015: 14). Secara amnya, terma 'Federalism' (Persekutuan) berasal daripada perkataan Latin, foedus yang bermaksud 'treaty' (Obinger et al., 2005). Dalam sistem ini, ia dikaitkan dengan persetujuan antara pihak-pihak yang terlibat dalam persekutuan terbabit. Dalam hal ini, Persekutuan Malaysia merupakan satu persetujuan yang berasaskan kepada 'treaty' di antara negara-negara seperti Persekutuan Malaysia, UK dan wilayah-wilayah koloni British, misalnya Singapura, Borneo Utara (Sabah) dan Sarawak. Malahan, ia menjadi satu persetujuan yang amat dipengaruhi dan dikuatkuasakan melalui perlembagaan undang-undang. Federalisme merupakan satu kaedah kerajaan yang membenarkan dua atau lebih entiti untuk berkongsi kawalan ke atas geografi yang sama. Dalam sistem persekutuan, kuasa dibahagikan di antara kerajaan pusat dan unit-unit kerajaan yang lain. Sistem ini berbeza daripada sistem Kesatuan (Unitary) atau 353
Konfederal (Confederate) (Zaini et al., 2010).1 Sehingga kini, terdapat lebih 20 buah negara yang dikategorikan sebagai negara persekutuan, mewakili lebih 40 peratus daripada amalan kerajaan di seluruh dunia (Obinger et al., 2005: 8). Obinger et al. (2005) berhujah bahawa walaupun terdapat pelbagai terminologi yang digunakan dan juga debat-debat mengenai pembahagian di antara persekutuan dan bentuk-bentuk kerajaan yang lain, namun persekutuan dianggap sebagai alat institusi sebagai "vertical separation of powers", yang membahagikan bidang kuasa dalam wilayah-wilayah yang berbeza. Namun, Agus (2006) berhujah bahawa terdapat masalah dalam memahami mengenai maksud dan definisi persekutuan kerana ia boleh dilihat dari perspektif yang berbeza. Keadaan ini ditambah lagi apabila wujudnya pelbagai definisi mengenai maksud persekutuan ini. Wheare (1967) misalnya mendefinisikan Persekutuan sebagai; ... method of dividing powers so that the general and regional governments are each, within a sphere, co-ordinate and independent. (Wheare, 1967: 10 dipetik dari Agus, 2006: 29) Dalam hal ini, Riker (1975) mendefinisikan persekutuan sebagai; ...the activities of government are divided between regional governments and a central government in such a way that each kind of government has some activities on which it makes final decisions. (Riker, 1975: 101) Manakala, Harding & Chin (2015: 14) mendefinisikan persekutuan sebagai; ...one level of government operating each within its own constitutionally protected sovereign sphere. It does not have to be based on treaty; in fact a treaty system would these days more likely fall within the notion of a 'confederation', a looser arrangement in which states come together for certain limited purposes. (Harding & Chin. 2015: 14) Walaupun sistem persekutuan mempunyai definisi dan amalan yang berbeza, dalam konteks Malaysia, sistem ini telah berjaya dipraktikkan sejak kemerdekaan sehingga kini. Namun, timbul banyak masalah mengenai sistem 354
ini lebih-lebih lagi apabila ia berkait dalam hubungan di antara kerajaan pusat dan kerajaan negeri di negeri-negeri yang tidak sehaluan dengan kerajaan pusat. Bahagian seterusnya akan cuba untuk melihat politik federalisme yang berlaku dalam konteks Malaysia. Politik Federalisme di Malaysia Balasubramaniam (1998) berhujah bahawa dalam konteks Persekutuan yang melibatkan negeri- negeri di Sabah dan Sarawak, terdapat kecenderungan untuk berlakunya konflik di antara pusat- negeri. Oleh itu, tidak menghairankan apabila pembentukan kerajaan persekutuan yang melibatkan negeri-negeri Sabah, Sarawak (dan Singapura) ini akan membawa kepada kontradiksi antara kerajaan Persekutuan dan kerajaan negeri-negeri ini kerana pandangan mereka yang berbeza mengenai konsep persekutuan tersebut. Tidak menghairankan apabila beberapa langkah telah diambil oleh negeri-negeri ini untuk mempertahankan kepentingan mereka akibat pemusatan kuasa persekutuan yang berlaku ini (lihat Larson, 1976; Luping, 1989; Roff, 1974; Balasubramaniam, 1998 dan Agus, 2006). Jelasnya masalah atau konflik yang melibatkan negeri-pusat tidak dapat dielakkan dan lebih-lebih lagi berlaku kepada negeri-negeri yang diperintah oleh parti pembangkang (Agus, 2006 dan Harding & Chin, 2015). Politik Federalisme di Malaysia dapat difahami dengan melihat kepada peruntukan yang diberikan di dalam perlembagaan dan sistem pembahagian kuasa yang berlaku di Malaysia. Secara amnya, pengagihan kuasa di antara kuasa legislatif ini terkandung di dalam Jadual ke sembilan Perlembagaan Persekutuan, yang memberikan kuasa kepada pusat, melalui senarai pusat yang meliputi aspek-aspek seperti hubungan luar, pertahanan, keselamatan dalam negeri, undang-undang sivil dan jenayah, kewarganegaraan dan sebagainya (Perlembagaan Malaysia, 2006: 188-193), senarai negeri yang meliputi aspek-aspek seperti undang-undang untuk orang Islam, kerajaan tempatan, dan sebagainya (lihat Federal Constitution, 2006: 193-195). Manakala, negeri- negeri di Borneo (Sabah dan Sarawak) diberikan beberapa keistimewaan dan kuasa dalam hal-hal yang berkait dengan undang-undang tempatan/pribumi, dan termasuk juga hal-ehwal yang berkait dengan badan-badan dan pihak berkuasa misalnya pelabuhan dan dermaga serta badan-badan berkanun lain 355
yang tidak diisytiharkan sebagai berada dalam bidang kuasa persekutuan (lihat Perlembagaan Malaysia, 2006: 195-197), dan juga senarai bersama (Perlembagaan Malaysia, 2006: 196-197), di mana ia menjelaskan secara terperinci, dan tertakluk kepada pembahagian tersebut. Walau bagaimanapun, masalah utama yang terdapat di dalam sistem Persekutuan Malaysia adalah kerana hampir kesemua kuasa-kuasa yang utama dan strategik adalah di bawah kawalan kerajaan pusat. Negeri hanya diberikan kuasa yang kurang penting dan tidak signifikan. Keadaan menjadi bertambah kompleks apabila perlembagaan persekutuan Malaysia dengan jelas menyebut bahawa jika terdapat konflik di antara kuasa yang dimiliki antara kerajaan persekutuan (pusat) dan negeri, maka kuasa persekutuan akan terpakai. Ini disebut dengan jelas dalam Artikel 75 Perlembagaan Persekutuan yang menyebut bahawa, 'if any state law is inconsistent with a Federal Law, the Federal law shall prevail and the state law shall, to the extent of the inconsistencies, be void'. Keadaan ini menunjukkan bagaimana kuasa tersebut diagihkan dan bagaimana negeri mendapat kuasa yang sangat sedikit dalam hubungan kedua-dua negeri. Oleh itu, keadaan ini menurut Agus, ...the Malaysian constitution is not entirely compatible with the federal principle because the federal principle implies that neither government is subordinate to the other. In the case of Malaysia, the constitution clearly provides more power to the centre, with state laws in key areas left only of a subordinate nature ... If the central government insisted on exercising its powers, the states would be powerless and the federal principle would then be seriously undermined. (Agus, 2006: 70) Jelasnya, pembahagian kuasa yang berlaku di antara pusat dan negeri, seperti yang diperuntukkan dalam perlembagaan Malaysia memberi kesan kepada hubungan ini. Pusat diberikan kuasa yang besar. Ini jelas melalui Jadual sembilan perlembagaan persekutuan. Di bawah Artikel 76, parlimen persekutuan diberikan kuasa untuk meluluskan rang undang-undang yang berkait dalam Senarai Negeri (State List) dalam tiga keadaan (Harding & Chin, 2015: 24-25): pertama, apabila untuk menguatkuasakan undang-undang antarabangsa. Namun, dalam hal ini, ia tidak boleh menguatkuasakan undang- undang yang berkait dengan undang-undang Islam dan juga undang-undang yang berkait dengan kepentingan Melayu; kedua, boleh dilaksanakan apabila 356
ia digunakan untuk mempromosikan 'legal uniformity' antara dua atau lebih negeri tetapi ia mestilah diluluskan oleh pihak negeri; dan ketiga, parlimen boleh berbuat demikian apabila diminta oleh legislatif negeri. Selain itu, satu lagi keadaan yang wujud dalam sistem Persekutuan di Malaysia ini apabila kuasa tidak dibahagikan sama rata antara negeri-negeri. Oleh itu, amalan persekutuan di Malaysia lebih cenderung kepada konsep yang dipanggil sebagai asymmetric federalism. Ini berlaku kerana beberapa negeri di dalam sistem kerajaan persekutuan ini, misalnya negeri-negeri Borneo (Sabah dan Sarawak) diberikan hak keistimewaan dalam beberapa hal tertentu berbanding dengan negeri-negeri lain yang terdapat di Malaysia. Sistem Persekutuan Era Dominasi Umno Untuk tempoh lebih daripada 60 tahun selepas negara mencapai kemerdekaan, persekutuan Malaysia dikawal sepenuhnya oleh satu parti gabungan politik, iaitu Perikatan (Alliance) dan kemudiannya BN pada 1973. Kekuatan BN adalah berasaskan kepada kerjasama beberapa parti politik berasaskan etnik, iaitu UMNO, MIC dan MCA serta parti-parti politik di Sabah dan Sarawak. Untuk tempoh 50 tahun lepas, BN mendominasi politik Malaysia. Ini membolehkan BN untuk mengubah perlembagaan berdasarkan kepentingan parti tersebut. Menurut Harding & Chin (2015: 32) sejak era Mahathir (1981-2003), sistem federalisme mengalami perubahan kerana Mahathir percaya kepada 'centralism' dan 'strong executive' (Harding & Chin, 2015: 32). Beliau percaya bahawa kerajaan pusat yang kuat perlu untuk memprojeksikan Malaysia sebagai sebuah negara maju. Untuk tujuan tersebut, beliau mengekalkan cengkaman yang kuat ke atas negeri. Oleh itu, setiap negeri (kecuali Sarawak), jawatan ketua menteri atau menteri besar biasanya diberikan kepada ahli UMNO yang diberikan mandat oleh Mahathir. Keadaan ini diburukkan lagi apabila majoriti daripada kuasa dalam negara ini berada di bawah tangan kumpulan elit parti pemerintah, terutamanya UMNO. Jelasnya kuasa telah beralih daripada BN kepada UMNO sebagai punca kuasa utama. Malahan, terdapat hujah bahawa Majlis Tertinggi UMNO adalah kabinet sebenar Malaysia kerana keputusan yang dibuat oleh UMNO sering menjadi polisi utama kerajaan. Dominasi UMNO ini boleh dilihat melalui jawatan penting Kabinet yang dipegang oleh ahli-ahli UMNO 357
misalnya pertahanan, dasar luar, pendidikan dan juga kewangan. Malahan lebih mengejutkan apabila didapati bahawa dalam kalangan beberapa pemimpin UMNO di Sabah, mereka melihat Pemilihan Majlis Tertinggi UMNO dilihat lebih penting dari PRU-14 kerana persaingan kuasa yang berlaku dalam kalangan pemimpin UMNO ini. Ini menyebabkan penetapan calon bagi setiap Parlimen dan DUN serta beberapa elemen lain dalam PRU- 14 banyak dipengaruhi oleh perkiraan untuk memenangi dan mendapatkan jawatan utama dalam Perhimpunan Agung UMNO terbabit. Oleh itu, penulis menyimpulkan bahawa kelalaian ini merupakan penyebab utama kepada kekalahan BN secara keseluruhannya. Walaupun Malaysia mengamalkan doktrin pembahagian kuasa (separation of power) di antara eksekutif, perundangan dan legislatif, namun, ramai sarjana dalam dunia akademik dan juga pengamal undang-undang berhujah bahawa mekanisme, prinsip dan prosedur untuk tujuan memeriksa dan mengimbang (check and balance) secara relatifnya gagal (Rais, 1994; Agus, 2006, Zainon & Phang, 2005 dan Hutchinson, 2014). Prof. Shad Saleem Faruqi, sarjana undang-undang terkenal di Malaysia berhujah bahawa elit pemerintah di negara ini adalah terlalu berkuasa melebihi kuasa yang dimiliki oleh parlimen, terutamanya apabila berkait dengan proses pembuatan keputusan. Menurut beliau, berdasarkan kepada rang undang-undang (Bills) yang dibentangkan di parlimen di antara tahun 1991-1995, sekitar 80 peratus daripada undang-undang ini diluluskan 'without a comma or a full stop'. Hanya 5 peratus daripada rang undang-undang ini dibentangkan di parlimen yang diubah dan diterima pakai oleh kerajaan.2 Beliau menyimpulkan bahawa proses legislatif yang diamalkan di Malaysia adalah lebih bersifat eksekutif berbanding proses parlimen. Keadaan ini menurut Saleem Faruqi sebagai satu keadaan di mana 'the centre of gravity of the entire legislative process has shifted from Parliament to Putrajaya' (Zainon & Phang, 2005), sekali gus menunjukkan bagaimana berlakunya penumpuan kuasa kepada pihak eksekutif. Hal ini berlaku kerana lemahnya sistem check and balance dengan ketiadaan parti pembangkang yang kuat atau lemahnya peranan civil society sebagai kumpulan pendesak. Akibatnya, proses dan masa untuk meluluskan undang-undang ini ditentukan oleh parti pemerintah yang menggunakan 'brute majority' untuk memastikan 358
bahawa udang-undang ini memberikan keuntungan kepada parti pemerintah. Manakala, undang-undang yang dilihat boleh melemahkan pemerintah akan cuba untuk diubah-suai mengikut keperluan pemerintah. Rais Yatim, salah seorang bekas pemimpin kanan UMNO, berhujah bahawa matlamat utama parlimen ini telah disalahgunakan untuk memenuhi kepentingan dan memastikan pengekalan status-quo seperti yang diingini oleh kumpulan yang memegang kuasa majoriti di negara ini, sekali gus menggagalkan elemen demokrasi seperti yang difahami di barat. Menurut Rais lagi, .... laws have been passed largely to enhance the power of the executive government. So extensive and entrenched are executive powers in the Constitution that the document may aptly be described as the executive's bill of rights rather than that of the citizen. (Rais, 1994: 363) Pengaruh yang dimainkan oleh golongan elit di Malaysia ini tidak hanya terhad kepada proses pembuatan keputusan, tetapi ia juga memberi kesan yang besar kepada domain kehakiman di negara ini. Dalam usaha untuk mengurangkan peranan badan kehakiman di negara ini, Faruqi berhujah 'the governing elites do hundreds and thousands of quasi-judicial or judicial decisions where the courts have absolutely no' (Zainon & Phang, 2005). Ini terbukti dalam banyak kes yang melibatkan isu-isu penting di negara ini. Dalam kes kehakiman pada tahun 1980-an misalnya, jelas menunjukkan bagaimana 'judges are only allowed to interpret the law in the way that the executive had determined through Parliament that it should be interpreted' (Rais, 1994: 359). Ini menunjukkan sekali gus, bahawa UMNO, parti pemerintah utama yang menerajui BN semakin berkuasa dan berpengaruh dalam politik Malaysia. Selain itu, salah satu ciri lain yang penting federalism di Malaysia adalah 'federal centred and autocratic in nature' (Puyok, 2008: 5. Lihat juga Lim, 2008). Dalam sistem kerajaan persekutuan, kuasa legislatif adalah dibahagikan di antara central/federal dan kuasa legislative yang terdapat pada negeri adalah dijamin oleh perlembagaan Malaysia, kuasa siapa yang lebih utama, dan di dalam teori ini ia menjamin bahawa tidak ada kuasa federal/ 359
negeri yang boleh mencampuri atau memasuki kuasa lain. Namun, seperti yang dihujahkan oleh Agus, Where the central government can affect the autonomy of the states, either by making inroads into their legislative spheres or by delimiting their territory, the system is no longer Federal, but unitary. (Agus, 2006: 67) Jelasnya, amalan federalisme di Malaysia ini memberi kesan yang amat besar dalam hubungan negeri-pusat. Dalam konteks negeri Sabah, sejak era USNO sehingga kemasukan UMNO ke Sabah pada tahun 1990-an, hubungan KL/Putrajaya-Sabah digambarkan sebagai persaingan proksi UMNO di Sabah dan parti-parti politik negeri (Ross-Larson, 1976; Chin, 1990; Luping, 1994; Agus, 2006; Lim, 2008; Singh, 2010 dan Zaini et al. 2010, Harding & Chin, 2014). Selain itu, hubungan ini turut dikaitkan dengan beberapa isu lain seperti isu kemunduran, pembangunan, pencerobohan kuasa Persekutuan terhadap kuasa negeri, kekurangan infrastruktur dan beberapa isu lain yang berkaitan rapat dengan tuntutan 20 perkara dan Perjanjian Malaysia 1963 serta beberapa isu lain yang menjadi isu politik dan tidak menemui jalan penyelesaian dan hal dominan di antara kerajaan pusat dengan kerajaan negeri Sabah (Chin, 1997; Jomo & Wee Chong Hui, 2003 dan Zaini et al., 2010). Pada dasarnya, era penguasaan UMNO secara rasminya bertitik mula pada 2003, apabila jawatan Ketua Menteri diberikan kepada Musa Aman (Sabihah, 2008). Setelah keadaan politik menjadi stabil, sistem penggiliran jawatan ketua menteri tidak lagi dilaksanakan. Selain itu, pada awal 2003, PBS kembali ke pangkuan BN sekali gus menyebabkan cengkaman yang kuat oleh satu parti di negeri ini. Antara isu yang sensasi ketika ini timbul kembali dakyah yang mahukan Sabah dan Sarawak keluar daripada Malaysia. Selain daripada tuntutan Perjanjian 20 Perkara yang menjadi alasan Sabah untuk keluar Malaysia, pemimpin Sabah turut menuntut kadar royalti petroleum yang lebih tinggi, penjawat awam dari Semenanjung mendominasi perkhidmatan awam persekutuan di negeri Sabah, rakyat Sabah dan Sarawak masih mundur berbanding di Semenanjung dan kerajaan persekutuan melayan Sabah dan Sarawak sebagai negeri jajahan (Berita Harian. 9 Disember 2014). Oleh itu, beberapa isu penting telah dibangkitkan oleh para pemimpin BN di Sabah. Misalnya selepas PRU-12 pada tahun 2008, para pemimpin 360
BN Sabah mendesak kepada beberapa isu antaranya, isu pembangunan kawasan mundur di Sabah, meningkatkan perwakilan Sabah dalam kabinet persekutuan, menggesa penutupan Pejabat Pembangunan Persekutuan di Kota Kinabalu; desakan agar lebih ramai rakyat Sabah bekerja dalam perkhidmatan persekutuan, meningkatkan pembangunan luar bandar di negeri ini, menyelesaikan isu pendatang tanpa izin (PTI), dan penubuhan sebuah Kementerian Khas untuk Sabah; gesaan agar kerajaan pusat meningkatkan peratusan royalti minyak yang lebih tinggi, yang kini ditetapkan pada 5 peratus, penilaian semula dasar cabotage yang menjadi punca kepada perbezaan harga barangan di antara Sabah dan Semenanjung serta beberapa isu lain. Isu ini berterusan sehingga PRU-13 dan PRU-14. Namun, dalam PRU-14, berlaku kejutan yang besar dalam politik Malaysia yang menyaksikan BN tumbang selepas memerintah negara ini lebih 50 tahun selepas pembentukan Malaysia. Keputusan PRU-14 Keputusan PRU-14 merupakan kejutan besar kepada politik Malaysia yang di dominasi oleh BN sepanjang tempoh lebih 60 tahun. Dalam pilihan raya yang dikenali sebagai "Mother of all election" yang diadakan pada 9 Mei 2018 ini, daripada 222 kerusi parlimen yang dipertandingkan, BN hanya memenangi 79 kerusi di mana UMNO memenangi 54 kerusi, MIC 2 kerusi, MCA 1 kerusi dan parti-parti komponen lain iaitu Gerakan dan myPPP tidak memenangi sebarang kerusi. Kerusi-kerusi lain diperoleh oleh komponen BN di Sabah dan Sarawak. Dalam hal ini, PH memenangi pilihan raya ini dengan majoriti mudah, iaitu 113 kursi. Ia terdiri daripada PKR yang memenangi 49 kerusi, DAP (42), PPBM (12), dan Amanah memenangi 10 kerusi. Di negeri Sabah, BN memenangi 10 kerusi parlimen daripada 25 yang dipertandingkan, Warisan memenangi 8 daripada 16 kerusi yang dipertandingkan, PKR (3) daripada 6 kerusi yang diperuntukkan, DAP (3) kerusi dan STAR (1) daripada 5 kerusi yang dipertandingkan. Dalam hal ini PPRS bertanding 2 kerusi, PHRS 14 kerusi, PCS 8, PAS 8, SAPP 2. Sementara itu, bagi pilihan raya DUN bagi negeri Sabah yang sebelum ini dikenali sebagai 'fixed deposit' kepada BN (Zaini et al., 2017), kini berhadapan dengan beberapa kejutan yang tidak dijangkakan. Untuk kerusi DUN, misalnya BN memenangi 29 daripada 60 kerusi yang dipertandingkan, 361
PWS memenangi 21 daripada 45 kerusi yang dipertandingkan, DAP (PH) memenangi 6 kerusi daripada 7 yang dipertandingkan, Sabah STAR memenangi 2 kerusi daripada 18 yang dipertandingkan, PKR (PH) 2 kerusi daripada 8 yang dipertandingkan. Sementara itu, beberapa parti kecil yang bertanding dalam pilihan raya ini turut gagal mencapai sebarang kemenangan, misalnya Parti Harapan Rakyat Sabah (PHRS) yang bertanding 26 kerusi, Parti Perpaduan Rakyat Sabah (PPRS) bertanding 9 kerusi, Parti Kebangsaan Sabah (PKS) 16 kerusi, PAS 18 kerusi dan Parti Cinta Sabah (PCS) 18. Ini menjadikan BN memiliki 29 kerusi dan PWS serta PH memiliki 29 kerusi. Namun, Parti STAR yang memiliki 2 kerusi menjadi kingmaker dalam percaturan politik ini. Jeffrey Kitingan, presiden STAR kemudiannya memilih untuk menyokong BN. Ini menjadikan keseluruhan kerusi yang dimiliki BN adalah sebanyak 31 (Vanar & Lee, 2018). Lanjutan daripada itu, Musa Aman telah mengangkat sumpah menjadi Ketua Menteri Sabah pada 10 Mei 2018. Namun, pada hari yang sama, ia dikejutkan dengan pengumuman pemimpin tertinggi UPKO, Madius Tangau bersama-sama dengan lima ADUN parti tersebut untuk menyertai PWS dan PH untuk membentuk kerajaan (The Star, 10 May 2018). Walaupun wujud khabar angin yang menyatakan bahawa ADUN UPKO ini tidak menyertai pakatan terbabit. Namun, isu ini tidak dapat dielakkan apabila dua ADUN UPKO, Ewon Benedict (Kadamaian) dan Abidin Madingkir (Paginatan) membuat pengumuman bahawa akan menyertai pakatan tersebut (Bagang, 2018). Sementara itu, beberapa orang ADUN UMNO turut menyatakan sokongan mereka ke atas PWS dan PH, sekali gus membolehkan PWS dan PH berjaya membentuk kerajaan dengan majoriti mudah. Akhirnya pada 12 Mei 2018, Shafie Apdal mengangkat sumpah sebagai Ketua Menteri Sabah di hadapan Yang di-Pertua Negeri, Tun Juhar dan memulakan tugas pertama beliau pada 14 Mei 2018. Beliau kemudiannya mengumumkan barisan Kabinet Negeri Sabah yang terdiri daripada gabungan PWS-PH-UPKO. BN semakin goyang apabila satu persatu parti komponen terbabit mengambil keputusan untuk keluar. Bermula dengan pengumuman pemimpin tertinggi PBRS, salah satu komponen BN untuk keluar dari BN pada 12 Mei (Fatimah Zainal, 12 May 2018) dan diikuti oleh tindakan pemimpin PBS untuk keluar dari komponen tersebut (Lee & Fatimah, 12 May 2018). 362
Hala Tuju Sabah Pasca PRU-14 Hubungan negeri-pusat pasca PRU-14 dilihat lebih bersifat hormat- menghormati, inclusion dan autonomi yang lebih besar dalam bidang politik dan juga kawalan ke atas sumber di negeri ini (Welsh, 2018). Namun, penulis melihat bahawa isu-isu yang dibangkitkan sebelum ini akan terus mewarnai hubungan negeri-persekutuan. Antara isu-isu tersebut adalah seperti isu Perjanjian Malaysia 1963 (MA63). Dalam hal ini, dilihat wujud keperluan untuk meneliti semula MA63 yang dilihat oleh ramai ahli politik di Sabah sebagai layanan yang tidak adil kepada negeri- negeri di Borneo (Musli, 2017 dan Borneo Post, 16 October 2014). Oleh itu, desakan agar berlaku penurunan kuasa kepada negeri-negeri di Borneo. Dalam hal ini, antara isu penting yang dikaitkan adalah berkait dengan tuntutan agar kuasa dalam Perkara 20 diberikan semula kepada kerajaan negeri. Perkara 20 merupakan jaminan hak-hak negeri Sabah apabila ia menyertai Malaysia. Antara isu yang dibangkitkan adalah isu Borneonisasi, pendidikan, bahasa dan lain-lain (untuk lebih lanjut, lihat Luping, 1989; Ongkili, 1992 dan Lim Hong Hai, 1997). Oleh itu, sepanjang tempoh ini, isu devolution of power antara kerajaan pusat- negeri merupakan isu teras dalam hubungan ini. Datuk Shafie Apdal (DSSA), yang merupakan Presiden PWS dengan jelas menyatakan bahawa kerajaan persekutuan perlu menghormati manifesto PRU-14 untuk negeri Sabah. Shafie dalam ucapannya pada Mei 2018 dengan jelas menyatakan bahawa; For certain, claiming Sabah's rights under MA63 will be our top priority so that it will not just be heard by the federal government, but for the federal government to fulfill the claim by the Sabah people on their rights in the formation of Malaysia... We love our country, but in loving the country, we need not only be respected, be heard, to know what the Sabah's rights are, and everything that is contained in the agreement, which should not only be fulfilled, but executed well.... It's not only respect for one another, but by fulfilling the rights, I believe it provides the ingredient, which the Malaysians in Sabah have been waiting for more than 50 years, to make it work. (The Sun Daily, 13 May 2018) Salah satu isu utama yang mendominasi hubungan ini adalah berkait dengan tuntutan royalti minyak kerajaan negeri ke atas kerajaan persekutuan. Malahan, DSSA menyatakan bahawa isu devolusi ini, terutamanya berkait 363
dengan pengagihan 20 peratus royalti minyak ke atas negeri ini bakal menjadi prioriti utama kerajaan negeri di bawah pentadbiran beliau (FMT, 13 Ogos 2018 dan DE, 14 Ogos 2018). Namun, dalam masa yang sama kerajaan negeri masih melihat bahawa ia memerlukan kepada pendekatan bijak dalam merundingkan isu ini dengan kerajaan persekutuan (Abdul Rahemang, 2018). Selain itu, satu lagi isu penting berkait hubungan negeri-pusat adalah isu yang menyangkut soal ekonomi dan pembangunan. Menurut Roslan (2013), Sabah masih jauh ketinggalan dari segi pertumbuhan ekonomi jika dibandingkan dengan negeri-negeri lain di Malaysia. Hal ini disebabkan kebergantungan ekonomi Sabah kepada sumber ekonomi asas seperti pengeluaran kelapa sawit, getah dan koko yang mengehadkan peningkatan sumber pendapatan. Kekurangan infrastruktur asas menyebabkan Sabah sukar mengembangkan sektor lain terutamanya industri. Jelasnya, isu pembangunan ini dilihat amat penting dalam memahami hubungan negeri- pusat ini. Setelah hampir 52 tahun Sabah menyertai Persekutuan Malaysia, masih terdapat rungutan bahawa pembangunan negeri Sabah dikatakan jauh ketinggalan berbanding negeri-negeri di semenanjung. Sejak RMK2 dilancarkan pada 1971, beberapa program pembangunan telah dijalankan untuk meningkatkan kualiti hidup rakyat di negeri ini. Kedudukan demografi dan geografi negeri ini yang unik di mana rakyat tinggal berselerak di kawasan pedalaman menjadi satu cabaran kepada kerajaan dalam merancang pelan pembangunan. Bagi mengatasi masalah ini beberapa projek dan program telah dijalankan bagi mencapai matlamat ini. Antara tahun 1994-2003 misalnya, kerajaan persekutuan membelanjakan sekitar RM3.72 billion untuk projek pembangunan di Sabah (Wah, 2003). Bagi mencapai matlamat pembangunan ekonomi Sabah dan merapatkan jurang antara wilayah di negeri ini, kerajaan pusat melaksanakan Koridor Pembangunan Sabah (SDC).3 SDC diharapkan berupaya menarik lebih banyak pelaburan asing ke negeri masing-masing untuk memacu pertumbuhan KDNK pada masa akan datang. Bagi menjayakan matlamat ini, sehingga 2015, kerajaan persekutuan telah menyalurkan sekitar RM2.4 bilion untuk menjayakan projek ini. Sementara itu, pada 2018, Musa Aman, Ketua Menteri Sabah pada 2018 menyatakan bahawa secara kumulatif, SDC berjaya menarik sejumlah RM165 billion pelaburan sejak ia dilaksanakan pada 2008 (Miwil, 364
2018). Projek-projek berimpak tinggi di bawah SDC bukan sahaja mampu menjana pertumbuhan ekonomi Sabah tetapi berupaya mengurangkan kadar kemiskinan secara konsisten di negeri itu, sekali gus mengurangkan jurang perbezaan antara bandar-luar bandar secara menyeluruh. Tuntasnya, pelan pembangunan SDC yang dirangka mampu menjadikan Sabah sebagai pintu gerbang utama rantau Asia Tenggara bagi tujuan perdagangan, pelaburan dan pelancongan. Sabah akan menjadi sebuah negeri yang kaya dengan peluang pekerjaan yang dapat menjamin kualiti hidup yang lebih bermutu. Rakyat Sabah akan hidup dalam suasana harmoni dan sejahtera dengan kualiti hidup yang tinggi serta kepelbagaian budaya, warisan dan alam sekitar. Selari dengan itu, bagi menangani masalah infrastruktur di negeri ini, kerajaan pusat telah melaksanakan projek mega yang dikenali sebagai Pan-Borneo. Melalui projek ini, Sabah dan Sarawak akan dihubungi oleh sistem jaringan lebuh raya tanpa tol sepanjang 2,325 km yang dijangka siap pada 2021. Projek ini bermula dengan 1,089 km dari Telok Melano di Sarawak hingga ke Merapok, berhampiran dengan Brunei. Bagi negeri Sabah, daripada keseluruhan 35 pakej yang bernilai RM12.8 billion untuk jarak lebuh raya sejauh 1,236 km. Projek ini akan dibahagikan kepada 3 fasa utama iaitu, Sindumin-Tawau, Tamparuli-Ranau dan Kimanis- Keningau- Tawau (Mahalingam, 2018; Borneo Post, 4 Jun 2018 dan Mohd Izham, 2018). Dengan jaringan perhubungan yang baik ini dilihat bakal menjadi pemangkin kepada pembangunan ekonomi di beberapa kawasan terpinggir di negeri ini sekali gus merapatkan jurang maju-mundur beberapa daerah di Borneo. Memandangkan projek ini merupakan inisiatif kerajaan persekutuan, timbul kebimbangan sekiranya projek ini dibatalkan oleh PH (Mahalingam, 2018). Namun, kerajaan baharu ini dilihat sangat peka kepada kepentingan keperluan jalan raya yang menghubungkan beberapa kawasan ini. Malahan, DSSA memberikan keyakinan bahawa projek untuk kepentingan rakyat Sabah ini akan diteruskan (The Star, 26 May 2018). Jelasnya, penduduk negeri Sabah akan rugi sekiranya projek ini dibatalkan kelak pertambahan penduduk dan jumlah kenderaan di negeri ini tidak sejajar dengan peningkatan jalan raya. Oleh itu, penulis melihat bahawa projek mega ini merupakan antara isu yang perlu diberikan perhatian pasca PRU-14 di negeri Sabah. 365
Jelasnya, isu pembangunan menjadi isu penting yang menghambat hubungan pusat-negeri. Malahan, DSSA berhujah bahawa rakyat Sabah mempunyai hak untuk mendapat keuntungan daripada pembangunan ini. Dalam hal ini, pembangunan tidak hanya sepatutnya tertumpu di kawasan seperti Kota Kinabalu, tetapi kawasan pedalaman seperti Kunak, Pensiangan dan Sipitang juga memerlukan kepada pembangunan. Malahan, beliau berjanji bahawa sekiranya PWS dipilih menerajui negeri Sabah beliau akan memastikan bahawa isu pembangunan bandar-luar bandar ini lebih seimbang. "BN terlalu banyak berbelanja di kawasan bandar ...PWS akan memfokuskan kepada kawasan luar bandar" (Shafie, 2 Mei 2018). Di samping itu, itu isu bekalan air minuman dan elektrik juga merupakan antara isu penting yang perlu diberikan perhatian. Malahan, dalam pembentangan RMK11, program bekalan air dan elektrik di luar bandar khususnya di Sabah akan dipertingkatkan bagi menambah baik liputan elektrik kepada 99 peratus menjelang tahun 2020. Bagi bekalan elektrik luar bandar misalnya, usaha penyaluran elektrik akan diteruskan dengan penjanaan luar grid. Pembangunan sistem penjanaan alternatif seperti hibrid solar, hidro mini dan hidro piko akan disokong oleh rangkaian luar grid untuk memastikan liputan elektrik yang lebih meluas. Hidro piko adalah sistem berskala kecil dengan kapasiti antara 0.1 kW hingga 1 kW yang menggunakan pengaliran air untuk memutarkan turbin penjana elektrik. Sistem ini sesuai untuk kawasan luar bandar dan tidak memerlukan pembinaan empangan serta tidak menjejaskan alam sekitar. Dalam usaha mencapai hasrat ini, isu pembangunan sosial juga merupakan satu lagi sektor yang perlu diberikan perhatian utama. Dalam hal ini, kerajaan menyasarkan pembinaan beberapa buah Sekolah Berasrama Penuh di Sabah, Sabah. Bagi pendidikan rendah dan menengah juga, sekurang-kurangnya 5 buah di Sabah akan dibina dalam tempoh 2 tahun pertama semasa RMK11. Dari segi kemudahan kesihatan, kerajaan telah menyasarkan untuk membangunkan dua buah hospital di Sabah iaitu hospital untuk daerah Tawau dan Kota Marudu. Akses kepada penjagaan kesihatan yang berkualiti, terutamanya di kawasan dan masyarakat yang kurang mendapat liputan di bandar dan luar bandar akan diperluas. Ini termasuk peluasan perkhidmatan kepada isi rumah miskin dan berpendapatan rendah terutamanya di kawasan pedalaman Sabah. Langkah 366
ini termasuk menempatkan lebih ramai pakar dalam bidang perubatan dan kesihatan serta personel berkemahiran, mewujudkan lebih banyak kemudahan penjagaan kesihatan di kawasan yang amat memerlukan, dan mengembangkan program jangkauan kesihatan. Sebagai contoh, pasukan penjagaan kesihatan bergerak, perkhidmatan doktor udara, dan sukarelawan kesihatan kampung akan diperluas di kawasan pedalaman. Satu lagi isu yang penting terutamanya semasa berlangsungnya pilihan raya adalah isu pendatang tanpa izin (PTI). Jelasnya, Sabah merupakan negeri yang banyak bergantung kepada sumber tenaga kerja asing. Kebergantungan ini bukan isu baru dan telah menghantui ekonomi negeri Sabah sejak era kolonial lagi (lihat Tregonning, 1965 dan Kaur, 1989, Md. Saffie, 2007) dan berterusan sehingga kini (Pang, 1990; Kurus et al., 1998; Seng, 1998; Gudgeon, 1981; Syed Razak, 2014 dan Ramli & Kamarulnizam, 2017; 2018). Dalam sektor perladangan misalnya, gergasi utama perladangan di Sabah seperti Felda, Sime Darby, IOI Corporation dan beberapa syarikat lain mengakui bahawa lebih daripada 90 peratus pekerja mereka adalah pendatang (Ramli & Kamrulnizam, 2018). Bagi memenuhi keperluan ini, kerajaan mengeluarkan sejumlah besar lesen untuk memenuhi keperluan dalam sektor ekonomi negeri. Pada tahun 2015 misalnya, kerajaan negeri mengeluarkan 123,000 lesen baru penggajian pekerja asing untuk pekerja Indonesia di negeri ini. Namun, jumlah lesen yang diluluskan ini masih tidak mencukupi untuk memenuhi keperluan tenaga kerja di negeri ini menyebabkan negeri Sabah terpaksa mencari alternatif tenaga kerja dari negara yang bukan dalam kategori negara penghantar. Misalnya, China (Ramli & Kamrulnizam, 2017) keperluan ekonomi ini dilihat sebagai salah satu alasan penting yang membawa kepada peningkatan jumlah PTI di negeri ini. Lanjutan itu, beberapa kumpulan mendesak agar kerajaan negeri mengeluarkan semula kad pengenalan (IC) di negeri Sabah untuk menangani masalah ini. Isu IC Sabah yang diketengahkan ini memperlihatkan masalah etnik-agama-politik antara Muslim-bukan-Islam di negeri ini (Welsh, 2018). Ini menimbulkan persaingan antara kedua-dua kumpulan ini sekali gus merosakkan imej negeri Sabah sebagai negeri yang terkenal dengan kesepaduan etnik. Namun, seperti yang dihujahkan oleh Carruthers (2016), kebanyakan debat mengenai pengeluaran IC ini hanya memfokuskan kepada 367
persoalan pengeluaran semula kad, tetapi tidak membincangkan beberapa isu penting seperti pemalsuan dokumen, implikasi dan beberapa kesan lain sekiranya dasar ini dijalankan (Carruthers, 2016: 8). Oleh itu beliau menghujahkan bahawa pendekatan terbaik dalam menangani masalah ini adalah dengan memfokuskan kepada penguatkuasaan kepada pengeluaran kad pengenalan baharu pada masa akan datang (untuk lebih lanjut lihat Carruthers, 2016). Penulis melihat bahawa dalam usaha menarik pelabur asing memasuki negeri Sabah, para pemimpin perlu dilihat tidak terlalu membesar-besarkan isu ini yang dilihat bakal memberi kesan negatif kepada ekonomi negeri. Salah satu kekuatan negeri Sabah dalam bidang ekonomi adalah kerana sumber yang luas dan tenaga kerja yang murah. Namun, kekuatan dalam sedar atau tidak isu tenaga kerja ini sering diberikan gambaran negatif seolah-olah negara berhadapan dengan masalah tenaga kerja. Publisiti yang berlebihan dalam menangani masalah ini dibimbangi akan menakut-nakutkan pelabur asing untuk melabur di negeri ini. Ringkasnya, wujud semacam dua dasar yang kontradiksi di negeri ini iaitu, keinginan negeri Sabah untuk menarik pelabur asing, tetapi dalam masa yang sama mewujudkan satu dasar keras ke atas pekerja asing di negeri ini. Dalam masa yang sama, hubungan negeri-persekutuan ini juga bakal diwarnai dengan isu keselamatan di negeri Sabah yang melibatkan beberapa isu antaranya adalah seperti isu tuntutan Filipina ke atas Sabah, isu pertindihan wilayah di Laut Sulawesi, isu di kepulauan Spratly, insiden penculikan di pantai timur Sabah dan beberapa isu yang menyangkut persoalan keselamatan dan kepentingan ekonomi misalnya isu barter trade (lihat misalnya Baszley Bee et al., 2009; Nordin, 2012, Wan Shawaluddin & Ramli, 2008, Ramli & Ahmad Mosfi, 2007, Eko Prayitno, 2014 dan Ramli & Zainus Sagi, 2017). Kesemua isu ini merupakan antara cabaran utama keselamatan kepada negeri Sabah (Ramli et al., 2016). Berkait dengan tuntutan ke atas Sabah misalnya, Filipina berterusan untuk menjadikan Sabah sebahagian daripada wilayahnya (Ramli & Mohd Zambri, 2015 & Ramli & Eko Prayitno, 2015). Pada Julai 2018 misalnya, Aquilino Pimentel Jr. ahli politik Filipina membayangkan bahawa negara tersebut bakal memasukkan Sabah sebagai negeri ke-13 dalam sistem persekutuan yang dirancang di negara tersebut (DE, 20 July 2018). 368
Walaupun Shafie Apdal, ketua Menteri Sabah memberikan jaminan bahawa Sabah tidak sekali-kali akan dimasukkan dalam kerajaan Filipina ini (DE, 22 July 2018), namun isu ini perlu ditangani dengan cara diplomasi bagi memastikan bahawa isu ini dapat diselesaikan. Dalam hal ini, ia sekali lagi memerlukan kesungguhan negeri-pusat dalam menyelesaikan isu ini kerana ia berkait dengan kedudukan dan kedaulatan Malaysia di sisi undang-undang antarabangsa (Lee & Mohd Safar, 2009 dan 2016). Selain itu, sejak era BN lagi, isu wakil Sabah dalam kabinet kerajaan menjadi antara isu hangat dibincangkan dalam politik Malaysia. Oleh itu, di bawah Kabinet 2018, terdapat beberapa wakil dari negeri Sabah yang memegang jawatan menteri antaranya adalah seperti Ignatius Darell Leiking yang memegang portfolio Menteri Perdagangan Antarabangsa dan Industri, Liew Vui Keong yang memegang jawatan Menteri di Jabatan Perdana Menteri (Undang-Undang) dan Mohamaddin Ketapi (Menteri Pelancongan, Seni dan Budaya). Selain itu, terdapat juga beberapa pemimpin Sabah yang memegang portfolio penting timbalan menteri misalnya Mohd Azis Jamman (Timbalan Menteri Dalam Negeri) dan Isnaraissah Munirah Majilis yang memegang jawatan Timbalan Menteri Tenaga, Sains, Teknologi, Alam Sekitar dan Perubahan Iklim. Selain menyentuh isu 20 Perkara dan pembangunan yang tidak seimbang di antara Semenanjung dengan Sabah, terdapat beberapa faktor lagi yang boleh diperbaiki dalam hubungan pusat-negeri khususnya yang menyentuh berkenaan Undang-undang dan Hak-hak Tempatan. Antara undang-undang dan hak tempatan yang sering dibangkitkan ialah Undang- Undang Anak Negeri, Ordinan Buruh Sabah (Cap, 67), Akta Kesatuan Sekerja 1959 (Akta 262) dan Akta Pendaftaran Perniagaan 1956 (Akta 197). Zaini et al. (2010) dalam hal ini berhujah bahawa terdapat keperluan untuk memastikan bahawa undang-undang yang digubal secara sistematik dan teratur untuk mengelakkan pertindihan. Pada masa yang sama, beberapa undang-undang negeri perlu diselaraskan dengan undang-undang di Semenanjung. Dalam erti kata, kerajaan pusat perlu lebih proaktif dalam memastikan beberapa undang- undang di Sabah disemak secara kerap. Selain itu, terdapat beberapa isu penting lain yang dilihat bakal memberi kesan dalam hubungan pusat-negeri ini antaranya adalah berkait dengan isu GST, cukai pelancong, isu pendidikan 369
dan kesihatan serta beberapa isu lain yang dilihat bakal mempengaruhi hubungan negeri-persekutuan. Hubungan Pusat-Negeri Pasca PRU-14 di Sabah: Harapan dan Cabaran Dalam hal ini terdapat pelbagai persoalan timbul berkait dengan masa depan politik Sabah pasca PRU-14 antaranya persoalan sama ada pemerintahan baru di peringkat negeri dan persekutuan mampu mencapai matlamat mereka, bagaimana negeri perlu memperjuangkan beberapa isu penting yang bersangkut dengan kepentingan negeri dan apakah mekanisme yang perlu digunakan oleh pemerintah untuk mencapai matlamat mereka. Pasca PRU-14 memperlihatkan bagaimana perubahan yang besar berlaku dalam politik Malaysia. Dalam konteks Sabah, hubungan negeri-pusat ini bakal memberi kesan kepada kelangsungan parti pemerintah di negeri ini pada pilihan raya akan datang. Dengan kata lain, dasar yang dijalankan oleh negeri dan pusat ini perlu selari bagi memastikan kedua-dua pihak mendapat keuntungan daripada kerjasama ini. Dalam hal ini, kerajaan negeri Sabah yang dibina berasaskan kepada kekuatan PWS-PH-UPKO dilihat berada pada posisi yang tepat kerana kerajaan pusat yang diperintah oleh PH mempunyai matlamat dan ideologi yang selari dengan kerajaan negeri. Logiknya, berdasarkan kepada amalan Federalism seperti yang dibincangkan awal di atas, hubungan baik akan terus berlaku di antara negeri-pusat di bawah pentadbiran baharu di peringkat negeri dan persekutuan. Malahan sejak awal lagi, para pemimpin PH di pusat telah memberikan isyarat bahawa ia akan memberikan sokongan penuh kepada PWS dalam usaha menumbangkan BN di Sabah. Jelasnya kemenangan ini merupakan satu rahmat kepada kedua-dua pihak kerana ia akan memudahkan hubungan negeri-pusat ini. Oleh itu, tidak timbul kebimbangan bahawa PWS akan menyuarakan isu ini secara keras dengan rakan rapatnya di peringkat persekutuan. Dalam masa yang sama, satu lagi kekuatan yang dimiliki oleh PWS- PH-UPKO di Sabah adalah kerana karisma yang dimiliki oleh DSSA sebagai ketua menteri Sabah. Pengalaman luas beliau sebagai penjawat awam dan juga pemimpin tertinggi di peringkat pusat serta pernah memegang beberapa jawatan menteri kanan dalam kerajaan terdahulu dilihat merupakan kekuatan yang dimiliki oleh beliau. Bermula sebagai penjawat awam yang menguruskan hal-ehwal ekonomi negeri Sabah pada tahun 1980an sebelum 370
menyertai politik pada tahun 1990an, beliau kemudiannya bertanding dan memenangi kursi Parlimen Semporna, Sabah atas tiket BN pada tahun 1995. Beliau berjaya mengekalkan kerusi parlimen tersebut sehingga PRU-13 pada 2013, sebelum bertanding atas tiket PWS pada PRU-14 pada 2018. Kejayaan beliau memenangi Parlimen Semporna ini menyebabkan beliau dilantik sebagai Timbalan Menteri Perumahan dan Kerajaan Tempatan pada 1999 dan kemudiannya menyandang jawatan Timbalan Menteri Pertahanan antara tahun 1999 dan 2004. Seterusnya di bawah kepimpinan Abdullah Ahmad Badawi pada 2004, DSSA dilantik Menteri Perdagangan Dalam Negeri dan Hal Ehwal Pengguna Malaysia dan kemudiannya Menteri Perpaduan, Kebudayaan, Kesenian dan Warisan Malaysia. Di bawah kepimpinan Najib Razak, beliau dilantik sebagai Menteri Kemajuan Luar Bandar dan Wilayah antara tahun 2009 hingga 2015. Namun, dalam rombakan kabinet pada 28 Julai 2015, DSSA digugurkan dalam rombakan kabinet. Ini akhirnya memaksa beliau untuk menubuhkan PWS yang diluluskan oleh Pendaftar Pertubuhan (RoS) pada 17 Oktober 2016 (Frontdesk, 13 Mei 2018). Jelasnya pengalaman yang luas ini bakal menjadikan beliau seorang jeneral yang mampu untuk menguruskan negeri ini dengan baik, termasuk juga hubungan negeri-persekutuan. Walau bagaimanapun, dalam masa yang sama, timbul beberapa persoalan besar dalam memahami hubungan negeri-persekutuan ini. Di satu sudut misalnya, walaupun Datuk Shafie dilihat sebagai seorang yang berpengalaman luas dalam pentadbiran negara, namun dalam masa yang sama majoriti daripada kabinet negeri beliau relatifnya terlalu muda dalam pentadbiran negeri. Walaupun terdapat beberapa pemimpin yang dilihat mempunyai pengalaman pentadbiran peringkat negeri dan persekutuan sebelum ini, namun majoriti daripada para pemimpin gabungan PWS-PH- UPKO ini masih baru dalam politik negara. Oleh itu, tempoh 5 tahun ini merupakan medan ujikaji kepada para pemimpin ini dalam merealisasikan manifesto yang dijanjikan dalam PRU-14. Di samping itu, terdapat beberapa janji yang dikemukakan oleh PH di peringkat nasional turut memberi kesan kepada penerimaan PWS di peringkat negeri. Malahan, terdapat beberapa manifesto PH sukar untuk dilaksanakan untuk tempoh terdekat. Dalam konteks Sabah, walaupun 371
beberapa janji berjaya dikemukakan misalnya penubuhan kementerian baru yang berjaya direalisasikan melalui pembentukan Kementerian Kesihatan dan Kesejahteraan Rakyat dan Kementerian Pelajaran dan Inovasi, namun masih terdapat beberapa manifesto PWS masih belum dapat dilaksanakan dalam tempoh terdekat. Ini termasuklah membatalkan dasar kabotaj, penempatan 40,000 peneroka di Felda, pengiktirafan SJK(C) di Sabah, meningkatkan pembangunan prasarana di seluruh Sabah dan beberapa manifesto lain. Malahan, apabila mencapai tempoh 100 hari pasca PRU-14, beberapa manifesto yang dijanjikan sebelum ini masih tidak dapat ditunaikan kerana beberapa faktor (lihat Daily Express, 17 August 2018). DSSA dalam menjustifikasikan keadaan ini menyatakan bahawa, ...we are fairly confident that given time, a year and a half, or perhaps a year, we will be able to put Sabah in the right footing not only in terms of structural changes that needs to be done, but also within how the GLCs are managed, government departments ...that is also a crucial outfit to ensure that we can. (Daily Express, 17 August 2018) Jelasnya, ia perlu berusaha menangani masalah ini kerana ia bakal memberikan kesan yang buruk sekiranya isu ini tidak ditangani dengan segera dan bakal memberikan gambaran umum kepada penduduk Sabah bahawa kerajaan ini gagal dalam menjayakan agenda perubahan yang dijangkakan. Lanjutan daripada itu, wujud juga beberapa persoalan lain dalam memahami persoalan hubungan negeri-persekutuan ini kerana di peringkat persekutuan, hal yang sama turut berlaku di mana ia merupakan pakatan kerajaan yang baharu dan dalam masa yang sama menjanjikan beberapa manifesto dan janji pilihan raya yang sukar untuk ditunaikan (The Straits Times, 17 Ogos 2018). Keadaan bertambah mencabar apabila kerajaan PH di peringkat pusat turut berhadapan dengan beberapa kekangan dalam menjayakan manifesto yang dijanjikan semasa PRU-14 dan seterusnya mewujudkan kritikan daripada ramai pihak. Walaupun pelbagai alasan diberikan oleh PH dalam menunaikan manifestonya untuk 100 hari (lihat misalnya Soo Wern Jun, 16 August 2018 dan Shagar, 16 August 2018) namun, isu ini perlu ditangani dengan berhati-hati kerana ia bakal memberi kesan dalam memahami politik negeri Sabah pasca PRU-14. 372
Jelasnya, kelangsungan politik di negeri Sabah banyak bergantung kepada prestasi kerajaan PH di peringkat pusat. Dalam hal ini, isu nasional ini sangat penting kerana ia menjadi modal kepada parti-parti politik semasa berkempen. Dalam pemerhatian di beberapa daerah di Sabah semasa kempen PRU-14, didapati bahawa rakyat Sabah lebih peka kepada isu 1MDB, GST, kenaikan harga barang, peluang pekerjaan dan sebagainya yang bersifat nasional berbanding dengan isu yang bersifat lokal. Malahan, dalam siri jelajah kempen pilihan raya parti-parti politik ini, walaupun manifesto PWS banyak menekankan kepada isu lokal di negeri Sabah, namun jelas bahawa isu-isu nasional ini lebih mendominasi siri ceramah ini. Menyedari kepada hal ini, wujud cabaran yang besar kepada kerajaan PW-PH-UPKO di Sabah untuk mencapai matlamat ini. Ini kerana, penerimaan rakyat kepada kerajaan negeri pada hari ini banyak bergantung kepada bagaimana kerajaan pusat menyelesaikan isu-isu ini. Dengan kata lain, walaupun kerajaan negeri Sabah dan persekutuan mempunyai ideologi dan matlamat perjuangan yang sama, namun kegagalan PH dalam menangani isu di peringkat nasional akan memberi implikasi buruk kepada imej PWS-PH-UPKO di Sabah. Oleh itu, tidak timbul masalah bagi PWS-PH-UPKO untuk kekal relevan dengan syarat persekutuan mampu untuk menyelesaikan isu-isu nasional yang berbangkit pada hari ini. Ini sekali gus menunjukkan bagaimana memahami politik negeri Sabah ini tidak lepas lari daripada membincangkan isu di peringkat nasional. Selain itu, timbul juga persoalan tentang mekanisme penting dalam memperjuangkan isu ini. Persoalannya, adalah bagaimanakah isu ini perlu diperjuangkan? Adakah ia perlu menggunakan saluran parlimen untuk menyuarakan tuntutan mereka ke atas isu yang berbangkit. Timbul persoalan besar, bahawa PWS-PH-UPKO serta persekutuan perlu mempunyai mekanisme dalam mencapai kata sepakat dalam mencari jalan penyelesaian dalam isu ini. Dalam hal ini, parti pemerintah perlu bijak dalam mencari titik tengah ke arah ini. Dalam hal ini, PWS-PH-UPKO dilihat perlu bijak dalam menyuarakan isu ini secara terbuka kerana ia akan dilihat sebagai kurang matang dan cara pembangkang memperjuangkan isu-isu mereka, walhal kumpulan ini merupakan parti pemerintah. Jelasnya, satu perkara yang perlu diberikan perhatian adalah mencari mekanisme tertentu dalam menyelesaikan isu ini. Ia tidak boleh dibincangkan secara terbuka kerana ini hanya akan menunjukkan ketidakmatangan pakatan ini di mata rakyat. 373
Berbeza dengan BN yang merupakan parti yang telah wujud sejak penubuhan Malaysia dan telah bereksperimen dalam menangani masalah-masalah yang berlaku. Jelasnya, banyak perlu dipelajari daripada tempoh pemerintahan BN di negeri ini dan hubungannya dengan federal dalam menyelesaikan hubungan di antara negeri-pusat terutamanya yang menyangkut kepentingan negeri. Di peringkat negeri, kerajaan gabungan PWS-PH-UPKO perlu membezakan di antara 'isu politik' dan 'isu kelangsungan hidup' yang penting dalam memastikan survival kerajaan ini pada pilihan raya akan datang. Walaupun isu politik seperti program pembangunan sosio-ekonomi negeri, isu pendidikan, isu kesihatan, MA63, hak Sabah serta beberapa isu lain dilihat penting dalam kempen pilihan raya, namun berdasarkan kepada pemerhatian pengkaji sepanjang kerja lapangan mendapati bahawa isu kelangsungan hidup yang menyangkut soal peluang pekerjaan, pengangguran, gaji, kenaikan harga barang dan sebagainya lebih dominan dalam mempengaruhi pengundi. Malahan, penulis melihat bahawa kegagalan BN dalam mempertahankan kuasa yang dipegang untuk tempoh beberapa lama ini adalah disebabkan oleh kegagalan kerajaan terdahulu memahami tradisi majoriti masyarakat di negeri Sabah masih berada pada tahap awal pembangunan dan mengharapkan isu yang paling asas ini diberikan perhatian yang serius. Di beberapa kawasan yang dilawati misalnya, didapati penerimaan meluas rakyat kepada PWS dan PH kerana janji mereka untuk meneruskan beberapa inisiatif kerajaan terdahulu misalnya BRIM serta beberapa janji untuk menyelesaikan masalah kenaikan harga, isu GST, isu pengangguran, PTPTN dan beberapa isu lain. Penulis mendapati bahawa walaupun isu-isu politik ini penting kepada kelangsungan PW pada pilihan raya pada masa akan datang, namun isu kelangsungan hidup penduduk Malaysia dan Sabah khususnya dilihat lebih dominan dalam mempengaruhi pola pengundi pada pilihan raya akan datang. Di samping itu, penulis juga melihat bahawa kelangsungan pemerintahan pada hari ini banyak bergantung kepada bagaimana pihak pentadbiran dan penguatkuasaan melaksanakan tugas dan tanggungjawab mereka. Walaupun kerajaan negeri dan pusat melaksanakan dasar-dasar yang bermanfaat dalam menyelesaikan isu-isu yang berbangkit di peringkat negeri dan persekutuan, namun, kejayaannya banyak bergantung kepada pelaksanaan dasar tersebut. Isu kenaikan harga barang yang menjadi isu utama di negeri 374
Sabah misalnya perlu ditangani dengan bijak. Walaupun kerajaan PH di peringkat pusat serta PWS-PH-UPKO di peringkat negeri melaksanakan dasar yang baik di peringkat pembentukan polisi, namun kejayaan dasar ini banyak ditentukan oleh bagaimana pelaksanaan dasar tersebut. Dalam hal ini, adalah menjadi tugas yang mencabar bagi para pemimpin kerajaan pusat- negeri untuk memastikan bahawa penguatkuasaan dijalankan dengan baik oleh agensi-agensi yang berkaitan misalnya KPDNKK, Kastam dan sebagainya. KESIMPULAN Berdasarkan kepada perbincangan di atas, beberapa isu penting dilihat bakal mewarnai hubungan negeri-persekutuan era pasca PRU-14 di negeri Sabah. Namun, dalam hal ini, dalam memahami persoalan kelangsungan parti politik dan pilihan raya di negeri Sabah dan Malaysia amnya, pengkaji perlu melihat isu ini dari pelbagai perspektif, bukan sahaja dari perspektif hubungan negeri-pusat tersebut, tetapi juga perlu juga melihat isu domestik yang berlaku di peringkat negeri dan juga isu yang berlaku di peringkat nasional secara amnya. Dengan kata lain memahami persoalan hubungan negeri-pusat memerlukan pengkaji untuk meneliti pelbagai perspektif untuk memahami persoalan ini. Hanya memfokuskan kepada satu unit analisis sahaja, misalnya negeri-persekutuan akan menyebabkan beberapa isu penting terlepas pandang dan in akan melemahkan analisis dalam memahami persoalan ini. Oleh itu, berdasarkan kepada perkembangan politik pasca PRU-14 di Sabah, dapatlah disimpulkan bahawa hubungan negeri- pusat pasca PRU-14 ini perlu melihat kepada pelbagai pemboleh ubah di peringkat negeri dan pusat dalam memahami kelangsungan kerajaan yang wujud pada hari ini untuk tempoh lima tahun akan datang. PENGHARGAAN Para penulis ingin mengucapkan ribuan terima kasih kepada pihak UMS melalui geran penyelidikan SDK0038-2018. Para penulis juga ingin mengucapkan ribuan terima kasih kepada rakan-rakan dan penilai di atas komen yang membina bagi memperbaiki makalah ini. 375
NOTA 1 Dalam Sistem Kesatuan (Unitary) hanya satu unit sahaja yang akan memegang kuasa di mana kerajaan pusat mengawal negeri-negeri yang lemah. Kuasa tidak akan dikongsi di antara negeri-negeri, daerah-daerah atau wilayah. Dalam sistem Konfederal (Confederate), kuasa dibahagikan kepada unit-unit yang lebih kecil. Organisasi yang lemah atau longgar bersetuju untuk mengikuti sebuah kerajaan pusat yang kuat. Negara-negara ini boleh memilih untuk mengikut/tidak kerajaan pusat yang lemah, misalnya The Commonwealth of Independent States (CIS), sebelumnya dikenali Kesatuan Soviet, sistem Switzerland dan Confederate States of America (1861-1865). Ramai yang berhujah Kesatuan Eropah (EU) merupakan contoh terbaik kepada sistem Konfederal. 2 Selain itu, 15 peratus daripada rang undang-undang ini ditarik balik oleh pihak kerajaan kerana input dan cadangan yang diberikan oleh ahli Parlimen, NGO atau tekanan antarabangsa yang menyebabkan kerajaan terpaksa menarik balik dan menilai semula rang undang-undang tersebut. 3 Inisiatif SDC dimulakan semasa era pentadbiran Abdullah Badawi pada 2008. Ia dilancarkan secara rasmi pada 29 Januari 2008 di Sepanggar, Sabah. Matlamat utama SDC adalah untuk mencapai pembangunan negeri Sabah dalam tempoh 18 tahun bermula pada 2008 hinggalah ke 2025. RUJUKAN Abdul Rahemang Taiming. (2018). Sabah bentuk jawatankuasa khas tuntutan royalti minyak. Berita Harian, 29 Julai. Alyaa Azhar. (2018). Despite protests, Musa Aman sworn in as Sabah CM. Malaysiakini, 10 May. Astro Awani. (2013). Menilai semula Perjanjian Malaysia, 15 September. Astro Awani. (2013). Pembangunan di Sabah dan Sarawak tidak akan dipinggirkan, 15 September. Azharudin Mohamed Dali. (2012). Perlembagaan Malaysia: Penyertaan Sabah dan Sarawak ke dalam Malaysia. Seminar Perlembagaan Malaysia: Di antara Sejarah dan tuntutan semasa. Arkib Negara Malaysia, 5 Julai. Bagang, T. P. (2018). Krisis politik negeri di Bawah Bayu pasca PRU-14. Utusan, 20 Mei. Baszley Bee Basrah Bee, Sabihah Osman & Nordin Sakke. (2009). Asas Kajian Persempadan Negeri Sabah. Siri Penerbitan Penyelidikan Sains Sosial No. 6. Penerbit UMS. Berita Harian. (2014). Perlembagaan jamin hak rakyat Sabah, Sarawak, 14 Oktober. Berita Harian. (2014). Sabah, Sarawak capai status negeri maju makin terserlah, 9 Disember. Borneo Post. (2014). Address 'unfair treatment' feelings among Sarawakians, Sabahans now-Chong, 16 October. Borneo Post. (2018). Pan Borneo highway project must go forward, 4 June. 376
Carruthers, A. M. (2016). Sabah ICs for Sabahans: Will it help? Perspective, 11, 1-8. Chamil Wiraya. (1992). UMNO Sabah: Mencabar dan dicabar. Kuala Lumpur: Penerbit Fajar Bakti. Chin, J. (1990). Going east: UMNO's entry into Sabah politics. Asian Journal of Political, Science, 7 (1), 20-40. Chin, J. (1997). Politics of federal intervention in Malaysia, with reference to Sarawak, Sabah and Kelantan. Commonwealth & Comparative Politics, 35 (2), 96-120. Daily Express. (2017). Federal never failed Sabah, 3 September . Daily Express. (2018). Give us time, says Shafie, 17 August 17. Daily Express. (2018). No way, says Shae, 22 July. Daily Express. (2018). Panel to pursue 20pc oil royalty, 30 July. Daily Express. (2018). Sabah as 13th Filipino state, 20 July. Daily Express. (2018). Sabah to ensure the 'best deal' from MA63, 14 August. Dewan Rakyat. (2015). Usul Tentang Rancangan Malaysia Kesebelas. Dewan Rakyat, 21 Mei. Eko Prayitno Joko et al. (ed.). Deskripsi mengenai Borneo dari pelbagai perspektif penulisan: Esei-esei sumbangsih untuk Sabihah Osman. Kuala Lumpur: Institut Terjemahan Buku Malaysia. Eko Prayitno Joko. (2014). Isu pemilikan wilayah Pantai Timur Sabah: Satu penelusuran daripada sudut sumber sejarah. Jurnal Kinabalu, 20, 1-34. Eko Prayitno Joko, Zaini Othman & Saat Awg. Damit. (2016). Belia dan kelangsungan hegemoni Barisan Nasional: Kajian kes Pilihan Raya Umum ke-13 di Sabah. Jurnal Komunikasi Borneo Edisi Khas, 1-18. Fairuz Mohd Shahar. (2018). Malaysia will not budge on 'Sabah claim' by the Philippines. NST. 31 January. Fatimah Zainal. (2018). PBRS leaves Sabah BN, third party to cross over. The Star, 12 May. FMT. (2018). We will get best deal out of MA63, says Shafie, 13 August. Friday Neil Brian Joseph. (2018). Pan Borneo Highway project will proceed - Shafie. Borneo Post, 25 Mei. Frontdesk. (2018). Profil Datuk Seri Mohd Shafie Apdal, 13 Mei. Gudgeon, P. S. (1981). Economic development in Sabah, 1881-1981. Dlm. A. Sullivan & C. Leong (eds.). Commemorative history of Sabah, 1881-1981. Kota Kinabalu: Sabah. Government Hamdan Aziz. (2018). Dari Pekan Kudat ke Kota Kinabalu: Sorotan terindah pertubuhan USNO dan UMNO 1961-1991. Dlm. Eko Prayitno Joko et al. (ed.). Deskripsi mengenai Borneo dari pelbagai perspektif penulisan: Esei- esei sumbangsih untuk Sabihah Osman. Kuala Lumpur: Institut Terjemahan Buku Malaysia Hamidah Ab Rahman et al. (2009). Pembangunan ekonomi dalam hubungan etnik. Dlm. Kassim Thukiman & Hamidah Ab Rahman (eds.). Hubungan etnik di Malaysia: Perspektif teori dan praktik. Skudai: Universiti Teknologi Malaysia. 377
Harding, A. & Chin, J. (2014). 50 Years of Malaysia. Singapore: Marshall Cavendish. Jabatan Perdana Menteri. (2015). Rancangan Malaysia ke-11, 2016-2020. Jayum Jawan & Mohammad Agus Yusoff. (2003). Sabah and Sarawak in Malaysia: 40 years later. JATI, 8, 1-14. Jomo, K.S., & Wee Chong Hui. (2003). The political economy of Malaysian Federalism: Economic development, public policy and conflict containment, Journal of International Development, 15 (4), 441-456. Kasim Mansur. (2008). Hala tuju pembangunan negeri Sabah: Harapan dan cabaran. Dlm. Asan Ali Golam Hassan (ed.). (2008). Pembangunan wilayah dan alam sekitar: Cabaran dalam merealisasikan Rancangan Malaysia ke-9. Sintok: Universiti Utara Malaysia. Kaur, A. (1998). Economic change in East Malaysia: Sabah and Sarawak since 1850. Basingstoke: Palgrave. Kurus, B., Goddos, R. & Koh, R.T. (1998). Migrant labour flows in the East ASEAN region: Prospects and Challenges. Borneo Review, 9 (2), 156-186. Laporan Ekonomi (2009/2010). Kementerian Kewangan Malaysia. Putrajaya: Percetakan Negara. Laporan Kiraan Permulaan. (2010). Banci penduduk dan perumahan Malaysia. Putrajaya: Jabatan Perangkaan Malaysia. Lee Kuok Tiung & Mohd Safar Hashim. (2009). Media framing of a political personality: A case study of a Malaysian politician. European Journal of Social Science, 9 (3), 408-424. Lee Kuok Tiung & Mohd Safar Hashim. (2016). Artikulasi isu-isu sejarah dalam media massa di Malaysia. Jebat, 43 (1), 1-18. Lee Kuok Tiung. (2015). Pembingkaian berita isu Tanah Hak Adat Anak Negeri (NCR) dalam akhbar tempatan Sabah: Analisis perbandingan antara Daily Express dan New Sabah Times. MANU, 22, 107-136. Lim Hong Hai. (1997). Sabah and Sarawak in Malaysia: The real bargain or what have they gotten themselves into. Kajian Malaysia, 15 (1 & 2), 15-56. Lim, R. (2008). Federal-state relations in Sabah, Malaysia: The Berjaya administration 1976-1985. Singapore: ISEAS. Luping, H. (1989). The Formation of Malaysia revisited. Dlm. Jeffery Kitingan & Maximus Ongkili (Eds.). Sabah: 25 Years later 1963-1988. Kota Kinabalu: IDS. Luping, H. (1994). Sabah's dilemma: The political history of Sabah, 1960-1994. Kuala Lumpur. Magnus Mahalingam, E. (2018). Sabah highway next to get the chop? The Star, 30 May. Malaysiakini. (2014). Dasar kabotaj naikkan harga barang Sabah, 8 Julai 2014. Mat Zin Mat Kib. (2011). Sumbangan Sabah dalam Pilihan Raya Umum ke-12: Relevansi politik pembangunan. Jurnal Melayu. 6, 105-120. 378
Md. Saffie Abd. Rahim. (2007). Jepun di Borneo Utara: migrasi dan kegiatan ekonomi, 1884-1941. Kota Kinabalu: Penerbit UMS. Miwil, O. (2018). SDC records RM165 billion in investments in 10 years. NST, 15 March. Mohammad Agus Yusoff . (2002). Politik federalisme di Malaysia: Pengalaman Sabah. Jati 7, 1-20 Mohammad Agus Yusoff. (2005). Putrajaya sebagai wilayah persekutuan: Isu-isu perlembagaan dan politik. Dlm. Maizatul Haizan Mahbob dan Mohammad Zain Musa (Ed.). Tinjauan baru politik Malaysia. Bangi: Penerbit UKM Mohammad Agus Yusoff. (2006). Malaysian Federalism: Conflict or consensus. Bangi: Penerbit Universiti Kebangsaan Malaysia Mohd Izham Unnip Abrullah. (2018). Pan Borneo Highway a game changer for Sabah, Sarawak. NST, 1 April Musli Oli. (2017). Kod 1963. Kota Kinabalu: Rontong Publication. Natasha Joibi. (2018). Shafie: Politicians from Philippines should drop reckless Sabah claims. The Star, 21 Jul. Nezar Patria & Andi Arief. (2009). Antonio Gramsci: Negara & hegemoni. Yogyakarta: Pustaka Pelajar Nordin Sakke. (2012). Persempadanan geografi dalam pengesahan fakta sempadan antarabangsa: Tinjauan ke atas sempadan Sabah-Kaltim-Filipina. Dlm. Arkib Negara (Ed.). Kumpulan Kertas-Kertas Kerja Bengkel Kajian Persempadanan Negeri Sabah. Kuala Lumpur: Arkib Negara Malaysia Ongkili, J. F. (1992). Federalism and parochialism: Relations between Kuala Lumpur and Sabah. Journal of Contemporary Asia, 22 (4), 529-545. Pang Teck Wai. (1990). The making of a development plan for Sabah: issues, problems, solutions. Borneo Research Council Seminar, Kuching, 4-9 Ogos. Ramli Dollah & Ahmad Mosfi Mohamad. (2007). Perdagangan Tukar Barang Tawau (Sabah) - Indonesia: Implikasi dan Cabaran. JATI: Jurnal Jabatan Asia Tenggara Universiti Malaya, 12, 83-106. Ramli Dollah & Eko Prayitno Joko. (2015). Dasar 'Memakmurkan Jiran' dan penglibatan Malaysia dalam proses keamanan di Selatan Filipina. JEBAT: Malaysian Journal of History, Politics & Strategic Studies, 4-2 (1), 77-112. Ramli Dollah & Kamarulnizam Abdullah. (2017). Kepesatan pembangunan ekonomi dan dasar tenaga kerja di Sabah, 1960-1980an. MANU, 25, 49-74. Ramli Dollah & Kamarulnizam Abdullah. (2018). The securitization of migrant workers in Sabah, Malaysia. Journal of International Migration & Integration, 19 (3), 17-735. Ramli Dollah & Mohd Zambri Suharani. (2015). Fungsi dan peranan ESSCOM dalam menjamin keselamatan Sabah: Satu perbandingan persepsi antara komuniti 'Luar' dan komuniti ESSZONE. Jurnal Komunikasi Borneo, 2, 1-28. 379
Ramli Dollah, Wan Shawaluddin Wan Hassan, Diana Peters & Zaini Othman. (2016). Old threats, new approach and national security in Malaysia: issues and challenges in dealing with cross-border crime in East Coast of Sabah. Mediterranean Journal of Social Sciences, 7 (3), 178-186. Roslan Gimba. (2013). Perbelanjaan kerajaan dan pertumbuhan ekonomi di negeri Sabah. Tesis Sarjana. Universiti Malaysia Sabah. Ross-Larson, B. (1976). The politics of Federalism: Syed Kechik in East Malaysia. Singapore: Singapore University Press. Sabihah Osman. (1994). Sabah state elections: Implications for Malaysian unity. Asian Survey, 32 (4), 380-391. Sabihah Osman. (2008). Pembangunan politik Sabah: Satu penelusuran sejarah. Jurnal Kinabalu, 4, 1-29. Seng, H.T. (1989). International migration and urban development: The case of the Filipino immigrants in Sabah. Dlm. M. Yaakub Johari & B. S. Sidhu (Eds.). Urbanization & development: Prospects and policies for Sabah beyond 1990. KK: IDS. Shaari Isa. (2013). Pembalasan dendam dan penyalahgunaan kuasa: Perjuangan menuntut keadilan di Negeri di Bawah Bayu: Dendam politik dan serangan peribadi ke atas Syed Kechik di Sabah (1975-2013). Selangor: MPH. Shagar, L. K. (2018). Wan Azizah says not all promises fulfilled, but no need for apologies. The Star, 16 Aug. Shamsul Amri Baharuddin. (2012). Modul hubungan etnik (edisi kedua). Bangi: UKM. Sinar Harian. (2014). Pertimbang tambah royalti minyak Sabah, 29 Mac. Singh, R.D.S. (2010). Sabah Politics/Policies and Federal-State relations 1963-1995. dibentangkan di Shangrila Tanjung Aru, Kota Kinabalu, 20 Mei. Soo Wern Jun. (2018). Wan Azizah on why some PH promises not fulfilled yet. FMT, 16 August. Stephanie Lee & Fatimah Zainal. (2018). PBS leaves BN, Musa Aman to leave Umno and join PBS. The Star, 12 May. Syed Abdul Razak Syed Mahadi. (2014). Indonesian labour migration to Sabah: Changes, trends and impacts. PhD Thesis. The University of Adelaide. Syed Husin Ali. (2004). Merdeka, rakyat dan keadilan. Petaling Jaya: Strategic Information Research Development Publisher. The Star. (2018). Shafie confident Pan-Borneo highway project will go on, 26 May. The Star. (2018). UEM Edgenta bags RM60.7mil consulting job for Pan Borneo Sabah highway project, 1 Jun. The Star. (2018). Madius: Upko made 'the boldest of decisions' in leaving Barisan, 10 May. The Straits Times. (2018). Pakatan made pledges without expecting to win polls: Mahathir, 17 August. The Sun Daily. (2018). Claim Sabah rights among top priority by Warisan government: Shafie, 13 May. 380
Tregonning, K. G. (1965). History of modern Sabah, 1881-1963. KL: University of Malaya. Vanar, M. & Lee, S. (2018). Musa Aman sworn in as Sabah CM for 4th term. The Star, 10 May. Wan Shawaluddin Wan Hassan & Ramli Dollah. (2008). Isu-isu keselamatan di Sabah dan impak kepada Malaysia. JATI: Jurnal Jabatan Asia Tenggara Universiti Malaya, 13, 49-68. Wan Shawaluddin Wan Hassan & Ramli Dollah. (2011). Pendatang dan keselamatan di Sabah. Kota Kinabalu: Penerbit UMS. Wan Shawaluddin Wan Hassan, Ramli Dollah & Dewi Herviani. (2015). Tenaga Kerja Indonesia (TKI) Bugis dalam sektor perladangan kelapa sawit di Sabah. MANU, 22, 61-79. Wan Shawaluddin Wan Hassan, Zaini Othman & Ramli Dollah. (2008). Pemerintah dan pendatang asing di Sabah: Satu analisis kritikal. MANU: Jurnal penataran Ilmu dan Bahasa, 14, 1-23. Welsh, B. (2018). 'New' or 'old' Sabah in New Malaysia? Malaysiakini. 17 Jul. Zaini Othman et al. (2010). Federal and governance: Political autonomy, state-federal relations, delivery system, law and local rights. Dlm. Ramzah Dambul et al. (Eds.). Sabah priority issues. Kota Kinabalu: Universiti Malaysia Sabah, 103-118. Zaini Othman et al. (2016). Malaysia's 13th General Election: Sabah-Barisan Nasional Fixed- Deposit State? Southeast Asia Review, Korea, 26 (3), 9-118. 381